Елисавета Багряна
Лавина

chitanka.info

Аз няма нищо да говоря

и нищо няма да те питам.

Говори доста твоя поглед морен

и твоето лице изпито.

В гнета на безизходност пълна

безумна любовта ни пламна

и ний оставихме да ни погълне

мигът на радостта измамна.

И в треската, що ни убива,

като слепци в нощта се дирим

и по-невъзвратимо ни опива

вихрушката, която свири…

И нека тътне помежду ни,

да рухна бялата лавина,

смъртта с любов ще ни целуне

там долу, в бездната раззинала.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.